Mynen fruntliken gruth unde wesz ick gudes formach. Ersamen leven heren unde frunde. Ick voghe juwen ersamheiden fruntliken tho wethen, dat ick kregh etlike scriffte unde breve unde warafftige tidinge, dat de koningk van Denemarken hefft van sich gesant enen Rytzen geheten Silvester an den grotfursten van Muskowen myt 18 knechten in eyne kleine jacht unde weren se gelopen langes de see na der Narwe nw kortes vore etliken dagen; unde myt dem ersten wind wert oc de sulveste forbenomde Rytze myt anderen Rytzen wedderumme rede to lopende van den grutfursten wegen an den koning von Denemarken, in wat saken, dat dut so skyt, kome juwe ersamheiden wol betracten, dat id skyt all umme dier lande argeste unde forderve oc umme juwe lande argeste mede. Leven frunde, weret wol nytte, dat ghii hadden juwe baden uthe by Hogelandt edder umme den trent, dat de Rytzen mochten so getovet werden, dat see nummer an den koning qwemen, wil ick min beste oc dar bii do&#x0364;n na mynen vormoge, wo ick see over bekamen kan, scolen se nummer deme koninge effte enen anderen bodescop bringen. Weret oc grot schade, dat se ungestraffet scolden so do&#x0364;r komen, kennet Got, de juwe ersamheide alle gesunt spare in lucksamer wolvart to ewigen tiden. Gescreven op Rasseborgh up sunte Henrici dagh anno 1500(mo) secundo, meo sub signeto. Thonne Erikson. Adress: Den ersamen vorsichtighen wolwisen mannen unde heren, borgermeisteren undt radtmannen der stat tho Revall, sinen besunderen ghuden frunden unde naberen, fruntliken gescreven.